CELEX: 52013PC0633
Language: mt
Date: 2013-09-17
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni 2007/884/KE li tawtorizza lir-Renju Unit ikompli japplika miżura ta’ deroga mill-Artikoli 26(1)(a), 168 u 169 tad-Direttiva 2006/112/KE dwar is-sistema komuni ta’ taxxa fuq il-valur miżjud

|
			
		
		
		52013PC0633
		
			Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni 2007/884/KE li tawtorizza lir-Renju Unit ikompli japplika miżura ta’ deroga mill-Artikoli 26(1)(a), 168 u 169 tad-Direttiva 2006/112/KE dwar is-sistema komuni ta’ taxxa fuq il-valur miżjud /* COM/2013/0633 final - 2013/0312 (NLE) */
			
				
		
		
			
			   	MEMORANDUM TA' SPJEGAZZJONI
1.           KUNTEST TAL-PROPOSTA
Ir-raġunijiet għall-proposta u
l-għanijiet tagħha
Skont l-Artikolu 395(1)
tad-Direttiva 2006/112/KE tat-28 ta' Novembru 2006 dwar
is-sistema komuni ta' taxxa fuq il-valur miżjud (minn hawn 'il quddiem "id-Direttiva
dwar il-VAT"), il-Kunsill, li jaġixxi unanimament fuq proposta
mill-Kummissjoni, jista' jawtorizza lil kwalunkwe Stat Membru sabiex japplika
miżuri speċjali li jidderogaw mid-dispożizzjonijet ta' dik
id-Direttiva, sabiex jissimplifika l-proċedura tal-ġbir tal-VAT jew
sabiex jippreveni ċerti tipi ta' evażjoni jew evitar tat-taxxa.
Permezz ta’ ittra rreġistrata
mas-Segretarjat Ġenerali tal-Kummissjoni datata t-2 ta’ April 2013,
ir-Renju Unit talab l-awtorizzazzjoni biex ikompli japplika miżura ta'
deroga li tirrigwarda d-dritt ta' tnaqqis tal-VAT imħallsa fuq il-kiri jew
leasing ta' vetturi bil-mutur użati wkoll għal skopijiet personali u
mogħtija, għall-aħħar darba, mid-Deċiżjoni
tal-Kunsill 2011/37/UE[1].
Skont l-Artikolu 395(2) tad-Direttiva 2006/112/KE, il-Kummissjoni
għarrfet lill-Istati Membri l-oħra b'ittra tad-19 ta' Ġunju 2013
bit-talba magħmula mir-Renju Unit. Permezz ta' ittra datata
l-20 ta' Ġunju 2013, il-Kummissjoni nnotifikat lir-Renju
Unit li kellha l-informazzjoni kollha meħtieġa biex tikkunsidra
t-talba.
Il-kuntest ġenerali
Id-Deċiżjoni msemmija hawn fuq
awtorizzat lir-Renju Unit biex japplika restrizzjoni fuq id-dritt ta' tnaqqis
ta' 50% tal-VAT tal-input imħallsa fuq il-kiri jew leasing ta’ karozzi
użati minn persuni taxxabbli kemm għall-użu kummerċjali kif
ukoll għall-użu privat. Fl-istess ħin, l-użu privat minn
persuni taxxabbli, ta’ dawn il-karozzi mogħtija b'kiri jew leasing, ma
kellux jitqies bħala provvista ta' servizzi bi ħlas. 
Din id-deroga telimina l-ħtieġa li
l-kerrej iżomm reġistru privat dettaljat bil-kilometri li kull
karozza tkun għamlet u li jdaħħal fil-kontabilità tiegħu
l-VAT fuq l-użu privat. L-għażla prevista fl-Artikolu 168a(2)
tad-Direttiva tal-VAT ma tipprevedix tnaqqis parzjali b’rata fissa u tista'
tkun applikabbli biss għall-VAT tal-input fuq il-karozzi li jiffurmaw
parti mill-assi tan-negozju ta’ persuna taxxabbli; għalhekk, deroga hija
miżura xierqa sabiex tinkiseb is-simplifikazzjoni mitluba. 
Għalhekk, id-deroga għandha titqies
essenzjalment bħala miżura ta' simplifikazzjoni u tiskadi fil-31 ta’
Diċembru 2013. 
Normalment, id-derogi jingħataw għal
żmien limitat bil-għan li ssir valutazzjoni dwar jekk il-miżura
speċjali tkunx xierqa u effikaċi. Ir-rapport ipprovdut mir-Renju Unit
jissuġġerixxi li t-tqassim ta' 50% bejn l-użu għal finijiet
ta' negozju u dak privat (jew kwalunkwe użu ieħor mhux għal
finijiet ta' negozju skont l-Artikolu 26(1)(a)
tad-Direttiva 2006/112/KE) attwalment għadu jirrifletti l-użu
privat u ta' negozju globali tal-karozzi mikrija minn persuni taxxabbli
fir-Renju Unit. Għalhekk, huwa xieraq li l-miżura ta’ deroga
tiġi estiża.
Madankollu, kwalunkwe estensjoni għandha
tkun limitata fiż-żmien sabiex ikun jista’ jiġi evalwat jekk
il-kundizzjonijiet, li fuqhom hija msejsa d-deroga, ikunux għadhom validi.
Ir-Renju Unit talab li d-deroga tiġi estiża sal-31 ta’ Diċembru
2018. Madankollu hija prattika komuni li jingħata perjodu ta’ tliet snin
f’każijiet simili (ara, f’dak ir-rigward, id-Deċiżjonijiet ta’
Implimentazzjoni tal-Kunsill 2012/232/UE[2]
u 2013/191/UE[3]).
Għalhekk, qed jiġi propost li d-deroga tiġi estiża
sal-aħħar tas-sena 2016 u li r-Renju Unit jintalab li sa mhux iktar
tard mill-1 ta’ April 2016 jippreżenta rapport li jinkludi reviżjoni
tal-persentaġġ ta’ restrizzjoni applikat fil-każ li jkun hemm
il-ħsieb li tingħata estensjoni wara l-2016. Fi kwalunkwe każ,
id-Deċiżjoni tiskadi jekk ir-regoli tal-UE li jirregolaw
ir-restrizzjonijiet tad-dritt ta' tnaqqis ikunu daħlu fis-seħħ
qabel dik id-data ta’ skadenza.
Id-dispożizzjonijiet eżistenti
fil-qasam tal-proposta
L-Artikolu 176 tad-Direttiva tal-VAT
jistipula li l-Kunsill għandu jiddetermina l-infiq li minnu ma tistax
titnaqqas il-VAT. Sa dak iż-żmien, l-Istati Membri huma awtorizzati
li jibqgħu japplikaw l-eżenzjonijiet li kienu fis-seħħ fl-1
ta' Jannar 1979. Għaldaqstant, hemm għadd ta' dispożizzjonijiet
"standstill" li jillimitaw id-dritt ta’ tnaqqis fir-rigward ta’
vetturi bil-mutur. 
Fl-2004, il-Kummissjoni ħejjiet proposta
li fiha hemm regoli li bihom kategoriji ta’ nfiq jistgħu jkunu suġġetti
għal restrizzjoni tad-dritt ta’ tnaqqis, iżda l-Kunsill għad ma
rnexxilux jilħaq ftehim dwar dik il-proposta.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT
Id-Deċiżjoni għandha
l-għan li tipproroga miżura ta' simplifikazzjoni li tneħħi
l-ħtieġa għal persuna taxxabbli li żżomm reġistri
u li ddaħħal fil-kontabilità tagħha l-VAT fuq id-distanza li
jkopru l-karozzi ta’ impriża għal skop privat u, għaldaqstant,
għandha impatt ekonomiku potenzjalment pożittiv. Madankollu,
minħabba li l-ambitu tad-deroga huwa ristrett u l-applikazzjoni
tagħha hija limitata fiż-żmien, l-impatt għandu jkun fi
kwalunkwe każ limitat.
3.           ELEMENTI LEGALI TAL-PROPOSTA
Id-Deċiżjoni ta’ implimentazzjoni
hija msejsa fuq l-Artikolu 395 tad-Direttiva dwar il-VAT 2006/112/KE
tat-28 ta' Novembru 2006, dwar is-sistema komuni ta' taxxa fuq
il-valur miżjud.
Il-proposta taqa' taħt il-kompetenza
esklussiva tal-istituzzjonijiet tal-UE. Għalhekk, il-prinċipju
tas-sussidjarjetà ma japplikax.
Id-Deċiżjoni ta' implimentazzjoni
tikkonċerna awtorizzazzjoni mogħtija lil Stat Membru fuq talba
tiegħu stess u ma tikkostitwixxi l-ebda obbligu. Il-proposta għalhekk
hija konformi mal-prinċipju tal-proporzjonalità.
Minħabba l-kamp ta' applikazzjoni limitat
tad-deroga, il-miżura speċjali hija proporzjonata mal-għan
mixtieq.
4.           IMPLIKAZZJONI BAĠITARJA
Din il-proposta ma għandha l-ebda
implikazzjoni għall-baġit tal-Unjoni.
5.           ELEMENTI FAKULTATTIVI 
Il-proposta tinkludi klawżola sunset.
2013/0312 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li temenda d-Deċiżjoni 2007/884/KE
li tawtorizza lir-Renju Unit ikompli japplika miżura ta’ deroga
mill-Artikoli 26(1)(a), 168 u 169 tad-Direttiva 2006/112/KE dwar is-sistema
komuni ta’ taxxa fuq il-valur miżjud
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, 
Wara li kkunsidra d-Direttiva tal-Kunsill
2006/112/KE tat-28 ta' Novembru 2006 dwar is-sistema komuni ta'
taxxa fuq il-valur miżjud[4],
u b’mod partikolari l-Artikolu 395(1) tagħha,
Wara li kkunsidra l-proposta tal-Kummissjoni
Ewropea,
Billi:
(1)       Permezz ta’ ittra
rreġistrata mill-Kummissjoni fit-2 ta’ April 2013, ir-Renju Unit talab
l-awtorizzazzjoni biex tiġi estiża miżura ta’ deroga sabiex
jibqa’ jkun hemm restrizzjoni fuq id-dritt ta’ tnaqqis tat-taxxa fuq il-valur
miżjud (VAT), mill-kerrej, fuq il-prezz imħallas għall-kiri jew
leasing ta' vetturi, meta l-vettura ma tintużax esklussivament għal
skopijiet kummerċjali. 
(2)       Permezz tal-ittra datata d-19
ta’ Ġunju 2013, il-Kummissjoni infurmat lill-Istati Membri l-oħra
bit-talba tar-Renju Unit. Permezz ta' ittra datata
l-20 ta' Ġunju 2013, il-Kummissjoni nnotifikat lir-Renju
Unit li kellha l-informazzjoni kollha meħtieġa biex tikkunsidra
t-talba.
(3)       Id-Deċiżjoni
tal-Kunsill 2007/884/KE[5],
emendata mid-Deċiżjoni ta' Implimentazzjoni tal-Kunsill 2011/37/UE[6] awtorizzat lir-Renju Unit
jirrestrinġi sal-50% d-dritt tal-kerrej jew tal-lessee biex inaqqas il-VAT
fuq il-kiri jew il-leasing ta' karozza għall-passiġġieri f'każ
li l-karozza ma kenitx tintuża esklussivament għal finijiet ta'
negozju. Ir-Renju Unit kien awtorizzat ukoll biex ma jqisx bħala provvisti
ta’ servizzi bi ħlas l-użu privat ta’ karozza mikrija minn persuna
taxxabbli għall-finijiet ta’ negozju tiegħu stess. Dik il-miżura
ta’ simplifikazzjoni eliminat il-ħtieġa li l-kerrej iżomm
rekords tal-kilometri li kull karozza tal-impriża tkun għamlet
għal skop privat u li jagħti kont għal skopijiet ta’ taxxa dwar
il-kilometri reali magħmula minn kull vettura għal skop privat.
(4)       Skont ir-rapport ipprovdut
mir-Renju Unit, ir-restrizzjoni ta’ 50% għadha tikkorrispondi
għaċ-ċirkostanzi attwali f'dak li jirrigwarda l-użu
tan-negozji u mhux mill-kerrej tal-vetturi kkonċernati. Għalhekk huwa
xieraq li r-Renju Unit ikun awtorizzat biex japplika l-miżura sal-31 ta’
Diċembru 2016.
(5)       Fil-każ li r-Renju Unit
jikkunsidra li tkun meħtieġa estensjoni ulterjuri lil hinn mill-2016,
għandu jissottometti rapport li jinkludi reviżjoni
tal-persentaġġ applikat flimkien ma’ talba ta’ estensjoni
lill-Kummissjoni sa mhux aktar tard mill-1 ta’ April 2016.
(6)       Fid-29 ta' Ottubru 2004,
il-Kummissjoni adottat Proposta għal Direttiva tal-Kunsill li temenda
d-Direttiva 77/388/KEE[7]
li tinkludi l-armonizzazzjoni tal-kategoriji ta’ nfiq li għalihom
jistgħu japplikaw l-esklużjonijiet mid-dritt tat-tnaqqis.
Id-Direttiva tal-Kunsill 77/388/KE[8]
ġiet sostitwita mid-Direttiva 2006/112/KE. Skont il-proposta adottata
mill-Kummissjoni fid-29 ta' Ottubru 2004, l-esklużjonijiet mid-dritt
tat-tnaqqis jistgħu jiġu applikati għal vetturi tat-triq
bil-mutur. Il-miżuri ta’ deroga previsti f’din id-Deċiżjoni
għandhom jiskadu fid-data tad-dħul fis-seħħ ta’ tali
Direttiva wara l-proposta adottata mill-Kummissjoni fid-29 ta’ Ottubru 2004,
jekk dik id-data tkun aktar kmieni mill-31 ta’ Diċembru 2016.
(7)       Id-deroga se jkollha biss
effett negliġibbli fuq l-ammont globali ta’ dħul mit-taxxa
miġbur fl-istadju tal-konsum finali u mhux se jkollha effett fuq
ir-riżorsi proprji tal-Unjoni li jinġabru mill-VAT,
(8)       Id-Deċiżjoni 2007/884/KE
għandha għalhekk tiġi emendata skont dan,
ADOTTA DIN ID-DEĊIŻJONI: 
Artikolu 1
L-Artikolu 3 huwa sostitwit b'dan li ġej:

“Artikolu 3
Din id-Deċiżjoni għandha
tiskadi fid-data tad-dħul fis-seħħ ta' regoli tal-Unjoni li
jiddeterminaw in-nefqa marbuta mal-vetturi tat-triq bil-magna li ma
tikkwalifikax għal tnaqqis sħiħ tal-VAT, jew
fil-31 ta' Diċembru 2016, skont liema data tiġi
l-ewwel. 
Kwalunkwe talba għal estensjoni
tal-miżuri stipulati f'din id-Deċiżjoni għandha tkun
akkumpanjata minn rapport, imressaq lill-Kummissjoni sal-1 ta' April 2016, li
jinkludi reviżjoni tal-persentaġġ ta’ restrizzjoni applikat fuq
id-dritt għal tnaqqis tal-VAT dovut fuq il-kiri jew il-leasing ta’ vetturi
li ma jintużawx esklussivament għal skopijiet kummerċjali.”
Artikolu 2
Din id-Deċiżjoni tidħol
fis-seħħ fl-istess ġurnata tan-notifika tagħha.
Din id-Deċiżjoni tapplika
mill-1 ta’ Jannar 2014.
Artikolu 3
Din id-Deċiżjoni hija indirizzata
lir-Renju Unit tal-Gran Brittanja u l-Irlanda ta' Fuq.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 19, 22,1.2011, p. 19.
[2]               ĠU L 117, 1,5.2012, p. 7.
[3]               ĠU L 113, 25,4.2013, p. 11.
[4]               ĠU L 347, 11,12.2006, p. 1.
[5]               Id-Deċiżjoni tal-Kunsill 2007/884/KE li
tawtorizza lir-Renju Unit ikompli japplika miżura ta’ deroga mill-Artikoli
26(1)(a), 168 u 169 tad-Direttiva 2006/112/KE dwar is-sistema komuni ta’ taxxa
fuq il-valur miżjud (ĠU L 346, 29.12.2007, p. 21)
[6]               Id-Deċiżjoni ta’ Implimentazzjoni tal-Kunsill
tat- 18 ta’ Jannar 2011 li temenda d-Deċiżjoni 2007/884/KE li
tawtorizza lir-Renju Unit biex ikompli japplika miżura ta’ deroga
mill-Artikoli 26(1)(a), 168 u 169 tad-Direttiva 2006/112/KE dwar is-sistema
komuni ta’ taxxa fuq il-valur miżjud (ĠU L 19, 22.1.2011, p. 11)
[7]               COM(2004) 728 finali
[8]               Id-Direttiva tal-Kunsill 77/388 tas-17 ta' Mejju 1977,
fuq l-armonizzazzjoni tal-liġijiet ta' l-Istati Membri dwar taxxi fuq
id-dħul mill-bejgħ - Sistema komuni ta' taxxa fuq il-valur
miżjud: bażi uniformi ta' stima (ĠU L 145, 13.6.1977, p. 1)